B. Osobitná časť 

K čl. I
K bodu 1

Dôvodom na vypustenie slova „pivovarských“ z definície piva a definície kvasinkového piva je skutočnosť, že na výrobu piva možno používať široké spektrum kvasiniek, ktoré sa neradia do kategórie „pivovarské“. Vypustením slova „pivovarských“ sa výrobcom piva rozširujú možnosti na využívanie aj iných druhov kvasiniek, čo prináša nové druhy pív a nápojov vyrobených z piva. 

K bodu 2

Navrhuje sa úprava definície chmeľu, keďže chmeľ ako plodina prechádza základným mechanickým spracovaním pred jeho použitím pri výrobe piva. Základné mechanické spracovanie zahŕňa sušenie a lisovanie bez pridania technologicky pomocných látok.  
K bodu 3
Upravuje sa definícia charakteristiky základných zmyslových požiadaviek na pivo.
K bodu 4

Do základných surovín na výrobu piva sa dopĺňajú kvasinky ako základná zložka, ktorá je pre výrobu piva nevyhnutná. V doterajšej úprave táto zložka absentovala. Zámerné pridávanie kvasiniek počas procesu výroby piva je bežnou praxou. 
K bodom 5 a 6
Dopĺňajú sa cukornaté látky a upravujú sa škrobnaté látky, ktoré môžu byť čiastočnou náhradou základnej zložky piva – sladu z celkového extraktu pôvodnej mladiny. Úprava náhrad sladu pri výrobe piva reflektuje na požiadavky praxe, a to vzhľadom k novým spôsobom výroby piva za použitia rôznych náhrad sladu. Tieto pomocné látky napomáhajú pri procese kvasenia a ovplyvňujú tým fyzikálne vlastnosti výsledného piva. 
K bodu 7

Upravujú sa možné náhrady chmeľu, ktoré je možné používať pri výrobe piva. Doterajšia úprava nepostačuje vzhľadom k novým technológiám a spôsobom výroby piva, v ktorých sa využívajú okrem sušeného chmeľu aj rôzne výrobky z chmeľu, ktoré sú v istých ohľadoch výhodnejšie pre použitie, či už preto, že ide napríklad o koncentráty alebo extrakty, prípadne stabilizované výrobky napríklad s dlhšou dobou skladovania.

K bodom 8 a 9

Dopĺňajú sa prídavné látky, ktoré je tak, ako prídavné a technologické pomocné látky možné používať pri výrobe piva. Ide o pomocné látky, ktoré zlepšujú stabilizačné účinky pre farbu a vôňu piva a napomáhajú pri adsorbcii nežiadúcich látok počas výroby piva. Zároveň sa dopĺňa odkaz na legislatívu Európskej únie, ktorá upravuje prídavné látky, ktoré je možné používať pri výrobe potravín.
K bodu 10

Dopĺňa sa ďalšia technologicky pomocná látka, ktorou je možné prifarbovať pivo počas jeho výroby. Pridávanie sladového extraktu ovplyvňuje nielen farbu piva, ale aj penivosť, čo je pri pive zásadná vlastnosť.
 K bodu 11
Navrhuje sa vypustiť ustanovenie, ktoré nedovoľuje riediť pivo vodou. V pivovarskej praxi sa voda pridáva aj po ukončení varného procesu, resp. počas ďalších technologických etáp výroby, napríklad pri úprave vysokostupňových pív na požadované parametre finálneho výrobku alebo pri výrobe niektorých pivných nápojov vrátane alkoholických radlerov.
K bodom 12 a 13
Vypúšťajú sa konkrétne druhy kvasiniek spodného a vrchného kvasenia počas výroby piva z dôvodu možnosti používania aj iných druhov kvasiniek. Aktuálne účinná definícia už nezodpovedá stavu využívania druhov kvasiniek v pivovarníctve Európskej únie a nereflektuje na potreby a stav trhu.
K bodu 14
Dopĺňa sa nový typ piva s izotonickými vlastnosťami so zadefinovaním jeho zloženia s ustanovenou osmolalitou. Vzhľadom na fakt, že niektoré nealkoholické pivá a radlery spĺňajú parametre izotonických nápojov, návrh definuje presné podmienky pre ich označovanie, aby mal spotrebiteľ presné informácie a zároveň definuje parametre pre kontrolu ich dodržiavania kontrolnými orgánmi.
K bodu 15
Jednotky EBC (Europen Brewery Convention) sú štandardizovaným a legislatívne uznávaným meradlom. Novelizovaná právna úprava sa okrem pív vyrobených na území Slovenskej republiky uplatňuje aj na pivá dovezené z iných členských štátov Európskej únie a z tretích krajín. Z dôvodu lepšej identifikácie zložiek použitých pri výrobe piva a vzhľadom na variabilitu pivných štýlov a druhov piva sa navrhuje ustanoviť možnú odchýlku pri farbe piva o dve jednotky EBC nahor i nadol. 
K bodu 16
Upravuje sa charakteristika členenia jednotlivých pív bežných druhov podľa extraktu v pôvodnej mladine. Vzhľadom na mimoriadne rozšírenú paletu pivných štýlov so svojimi špecifikami produkovanými na Slovensku oproti roku 2014 návrh vyhlášky reflektuje na prax a ustanovuje na jej základe upravené parametre.
K bodu 17

Úpravy vzhľadom na body 14 a15.
K bodu 18
Upravuje sa označovanie obsahu alkoholu v pive. Zároveň sa dopĺňa odkaz na legislatívu Európskej únie, ktorá upravuje poskytovanie informácií spotrebiteľom, a teda aj informácií o obsahu alkoholu v pive alebo o najvyššie prípustnom množstve alkoholu v nealkoholickom pive.
K bodu 19


Navrhuje sa úprava uvádzania meracej jednotky, ak sa výrobca rozhodne uvádzať údaj o osmolalite piva na jeho obale. 

K bodom 20 až 22
Navrhovaná úprava v § 5 ods. 1 vychádza z odbornej praxe, v rámci ktorej sa na čapovanie piva štandardne uprednostňuje používanie inertných plynov pred vzduchom z dôvodu minimalizácie kontaktu piva so vzdušným kyslíkom, ktorý môže urýchľovať oxidačné procesy a nepriaznivo ovplyvňovať jeho kvalitu, trvanlivosť a senzorické vlastnosti. Navrhovaná úprava smeruje k postupnému obmedzeniu používania vzduchu ako tlačného média v prípadoch, keď prichádza do priameho kontaktu s pivom. Účinnosť tejto úpravy sa podľa čl. II navrhuje od 1. januára 2029 s cieľom poskytnúť dotknutým subjektom dostatočné časové obdobie na oboznámenie sa s novou úpravou a na prijatie potrebných technických a organizačných opatrení. 

S prihliadnutím na rozdielne prevádzkové podmienky jednotlivých foriem predaja sa zachováva možnosť používania vzduchu pri hromadných podujatiach a pri stánkovom alebo ambulantnom predaji. Ide spravidla o krátkodobé prevádzky s obmedzeným technickým zázemím, kde by povinné používanie inertných plynov predstavovalo neprimeranú záťaž. Zároveň sa pri týchto formách predaja predpokladá vysoká obrátkovosť piva a krátky čas medzi narazením obalu a jeho vyčapovaním, čím sa výrazne znižuje riziko negatívneho vplyvu priameho kontaktu vzduchu s pivom na jeho kvalitu. Rovnako sa zachováva možnosť používania vzduchu pri čapovaní piva, ak vzduch používaný ako tlačné médium neprichádza do priameho kontaktu s pivom. Ide najmä o systémy, v ktorých je pivo od vzduchu oddelené pružným vakom, membránou alebo iným technickým prvkom, prostredníctvom ktorého sa pivo vytláča. Keďže nedochádza k priamemu kontaktu vzduchu s pivom, nie sú prítomné riziká, ktorým má navrhovaná úprava predchádzať.

Navrhovaná zmena v § 5 ods. 2 nahrádza doterajší výraz „nasledujúci deň“ presne určenou lehotou maximálne 24 hodín od narážania obalu, čím sa zvyšuje istota, predvídateľnosť a zabezpečuje jednotný postup pri prevádzke výčapných zariadení bez ohľadu na dennú dobu narážania obalu. Zároveň sa vytvára objektívny základ na efektívnejšie overovanie dodržiavania ustanovenia, napríklad formou evidencie času narazenia obalu.
Cieľom návrhu znenia § 5 ods. 3 je spresniť požiadavky na hygienickú starostlivosť o výčapné zariadenia a pivné potrubie zavedením povinnosti pravidelnej sanitácie v intervaloch určených výrobcom piva a povinnosti prepláchnuť pivné potrubie vodou určenou na ľudskú spotrebu pred každým pripojením nového obalu k výčapnému zariadeniu (t. j. pri výmene obalu). Navrhovaná úprava má prispieť k zachovaniu kvality čapovaného piva, obmedzeniu rizika mikrobiologickej kontaminácie a zabezpečeniu jednotného postupu pri prevádzke výčapných zariadení. Zároveň zohľadňuje súčasné technologické postupy a štandardy starostlivosti o pivo používané v gastronomickej praxi.

V bode 22 sa vzhľadom na zavedenie úpravy radlera v § 11 ods. 4 navrhuje vztiahnuť podmienky čapovania piva aj na čapovanie radlera.

K bodu 23
Dopĺňa sa nový odsek, ktorým sa ustanovuje označovanie miešaných nápojov vyrobených z piva alebo nealkoholického piva (radler) aj s príslušnými prívlastkami pre označenie. Označenie „radler“ sa od svojho uvedenia na trh stalo pre spotrebiteľa špecifickým názvom nápoja s týmto zložením. Cieľom je zadefinovať ho jasne nielen v daňovej, ale aj potravinovej legislatíve.

K bodu 24

Navrhuje sa prechodné ustanovenie, ktoré ustanovuje, do kedy môže výrobca umiestňovať pivo na trh podľa vyhlášky Ministerstva pôdohospodárstva a rozvoja vidieka Slovenskej republiky č. 30/2014 Z. z. o požiadavkách na nápoje v znení vyhlášky č. 158/2016 Z. z.  

K bodu 25

Legislatívno-technická úprava.

K čl. II
Vzhľadom na predpokladanú dĺžku legislatívneho procesu a berúc do úvahy potrebnú legisvakanciu sa navrhuje účinnosť 1. februára 2027 s výnimkou čl. I bodu 20 (k tomu viď. odôvodnenie čl. I bodov 20 až 22).

